Finansministeriets departementschef indleder nu et sjældent opgør med de partier i rød blok, som ønsker at ændre Finansministeriets regnemodeller.

»Regnemetoderne hverken kan eller bør være politisk dikteret, således at når man har en farve regering, så koster et forslag det ene, og når man har en anden farve regering, så koster det noget andet«, siger departementschef Martin Præstegaard i et interview med Politiken.

Udmeldingen kommer, efter at en lang række partier i rød blok har krævet ændringer i statens lommeregner. Fredag udkommer en ny bog af Pernille Rosenkranz-Theil og Ane Halsboe fra Socialdemokratiet, der langer ud efter Finansministeriets regnemetoder.